TRC จับมือ “XSense” ตั้งบ.ร่วมทุน ลุยบริการวิจัยพัฒนาระบบตรวจสอบควบคุมผ่าน IoT
TRC จับมือ "XSense" ตั้งบริษัทร่วมทุน ลุยบริการวิจัยพัฒนาระบบตรวจสอบควบคุมผ่าน IoT
TRC จับมือ "XSense" ตั้งบริษัทร่วมทุน ลุยบริการวิจัยพัฒนาระบบตรวจสอบควบคุมผ่าน IoT
12 ธ.ค. 2562

บริษัท ทีอาร์ซี คอนสตรัคชั่น จำกัด (มหาชน) หรือ TRC ระบุว่า ที่ประชุมคณะกรรมการบริษัทเมื่อวานนี้ (11 ธ.ค.) มีมติให้เข้าลงนามสัญญาร่วมทุนกับบริษัท เอ็กซ์เซ้นส์ อินฟอร์เมชั่น เซอร์วิส จำกัด (XSense) เพื่อจัดตั้งบริษัทร่วมทุนดำเนินธุรกิจด้านการให้บริการวิจัยพัฒนาระบบตรวจสอบ ควบคุมผ่านระบบ IoT มูลค่าการลงทุน 25 ล้านบาท
โดยบริษัทร่วมทุนดังกล่าวอยู่ภายใต้ชื่อ บริษัท โอลีฟ เทคโนโลยี จำกัด มีทุนจดทะเบียน 50 ล้านบาท แบ่งเป็นหุ้นสามัญ 500,000 หุ้น มูลค่าที่ตราไว้หุ้นละ 100 บาท โดยบริษัท และ XSense ถือหุ้นในสัดส่วนฝ่ายละ 50% คิดเป็นการลงทุนของบริษัทจำนวน 250,000 หุ้น หรือคิดเป็นเงินทั้งสิ้น 25 ล้านบาท ซึ่งจะมาจากเงินเพิ่มทุนและเงินหมุนเวียนในกิจการ
ทั้งนี้ ผู้ร่วมทุนมีความเชี่ยวชาญและประสบการณ์ในด้านต่าง ๆ ทั้งด้านการก่อสร้างอย่างครบวงจร การวิจัยพัฒนาระบบตรวจสอบ ควบคุม และวิเคราะห์ข้อมูลขนาดใหญ่ (Big Data) ในรูปแบบต่าง ๆ การเข้าร่วมทุนดังกล่าวเป็นร่วมกันเพื่อให้เกิดประสิทธิผลสูงสุด ทำให้สามารถขยายฐานลูกค้าได้เพิ่มขึ้นและจะนำไปสู่การสร้างมูลค่าเพิ่มให้แก่ผู้ถือหุ้น